तीन दिनमै भारतको जित
रविचन्द्रन अश्विनले दोस्रो इनिङ्समा ७ विकेट लिएपछि भारतले शुक्रबार पहिलो टेस्टमा वेस्ट इन्डिजलाई एक इनिङ्स र १ सय ४१ रनले पराजित गरेको छ । भारतले तीन दिनभित्रै वेस्ट इन्डिजलाई घरेलु भूमिमा धराशायी बनाएको हो । वेस्ट इन्डिजको भूमिमा भारतको यो सबैभन्दा ठूलो रन अन्तरको विजय हो । भारत २१ वर्षयता वेस्ट इन्डिजविरुद्ध अपराजित छ । दोस्रो तथा अन्तिम टेस्ट बिहीबार ट्रिनिडाडमा सुरु हुनेछ ।
डोमिनिका — रविचन्द्रन अश्विनले दोस्रो इनिङ्समा ७ विकेट लिएपछि भारतले शुक्रबार पहिलो टेस्टमा वेस्ट इन्डिजलाई एक इनिङ्स र १ सय ४१ रनले पराजित गरेको छ । भारतले तीन दिनभित्रै वेस्ट इन्डिजलाई घरेलु भूमिमा धराशायी बनाएको हो । वेस्ट इन्डिजको भूमिमा भारतको यो सबैभन्दा ठूलो रन अन्तरको विजय हो । भारत २१ वर्षयता वेस्ट इन्डिजविरुद्ध अपराजित छ । दोस्रो तथा अन्तिम टेस्ट बिहीबार ट्रिनिडाडमा सुरु हुनेछ ।तेस्रो दिनको खेलको लञ्चपछि ४० मिनेटजतिमा कप्तान रोहित शर्माले ४२१–५ मा भारतको पहिलो इनिङ्स समाप्तिको घोषणा गरेका थिए । पहिलो इनिङ्समा जस्तै अश्विन र रवीन्द्र जडेजाले क्यारेबियन टोलीलाई तहसनहस पारे । वेस्ट इन्डिज ५० ओभर खेल्दै दोस्रो इनिङ्समा १ सय ३० रनमा अलआउट भयो । अश्विनले अन्तिम ब्याटर जोमेल वारिकनलाई एलबीडब्लू आउट गर्दै टेस्ट टुंग्याएका थिए । उनले ७१ रन खर्चेर ७ विकेट लिए । टेस्टभर अश्विनले १ सय ३१ रन खर्चेर १२ विकेट लिए । उनले एउटा टेस्टमा १० वा सोभन्दा बढी विकेट लिएको यो आठौं पटक थियो । अश्विनलाई साथ दिएका जडेजाले २ विकेट लिए । जडेजाले पहिलो इनिङ्समा ३ विकेट लिएका थिए । पहिलो टेस्ट खेलिरहेका एलिक अथानाले वेस्ट इन्डिजबाट सर्वाधिक २८ रन बनाए । भारतीय ओपनर यशस्वी जैसवालले पहिलो इनिङ्समा झन्डै ८ घन्टा क्रिजमा बिताउँदा ३ सय ८७ बल खेल्दै १ सय ७१ रन बनाए, जसका कारण अश्विनलाई उछिन्दै उनी नै प्लेयर अफ द म्याच बने । ‘यो अनुभव विशेष क्षण बन्यो,’ २१ वर्षे देव्रेहाते ब्याटर जैसवालले भने, ‘जतिखेर म युवा थिए, त्यतिखेर आफ्नो देशका लागि खेल्ने भनेर सोच्थे । यो मेरा लागि भावनात्मक क्षण हो, तर यो केवल सुरुआतमात्र हो ।’वेस्ट इन्डिजलाई पहिलो इनिङ्समा १ सय ५० रनमा आउट गरिसकेको अवस्थामा जैसवालले कप्तान शर्मासँग पहिलो विकेटमा २ सय २९ रन जोड्दै विजय आधार खडा गरेका थिए । शर्माले २ सय २१ बल खेली १० चौका र २ छक्का प्रहार गरी १ सय ३ रन बनाए । उनी अथानाको पहिलो टेस्ट सिकार बने । वेस्ट इन्डिजका कप्तान क्रेग ब्रेथवेटका लागि व्यक्तिगत र टिमका हिसाबले यो बिर्सनलायक टेस्ट बन्यो । ‘सुरुमै पिचमा बल त्यस्तो टर्न भएको थिएन, तर हाम्रा ब्याटरले आफै घुँडा टेकेका हुन् । मसहितका वरिष्ठ खेलाडीले जिम्मेवारी लिएर खेल्नुपर्छ । हामीले प्याडले नभई ब्याटले खेल्नुपर्छ ।’पहिलो इनिङ्समा ओपनिङको भूमिकामा २० रन बनाएका ब्रेथवेट दोस्रो इनिङ्समा मध्यक्रममा खेल्दै ९ रन बनाएका थिए । उनलाई शून्यमा अश्विनले क्याच छाड्न पुगेर जीवनदान दिए पनि त्यसको फाइदा उठाउन सकेनन् । फिल्डिङमा विराट कोहली ४० रनमा हुँदा उनले क्याच छाडेका थिए । कोहली ७६ रनमा आउट भए ।